CELEX: 52013IP0234
Language: el
Date: 2013-06-11 00:00:00
Title: Σύσταση του Ευρωπαϊκού Κοινοβουλίου της 11ης Ιουνίου 2013 προς το Συμβούλιο σχετικά με την 68η Σύνοδο της ΓΣΗΕ (2013/2034(INI))

19.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 65/162
            
         P7_TA(2013)0234
   68η Σύνοδος της Γενικής Συνέλευσης των Hνωμένων Εθνών
   Σύσταση του Ευρωπαϊκού Κοινοβουλίου της 11ης Ιουνίου 2013 προς το Συμβούλιο σχετικά με την 68η Σύνοδο της ΓΣΗΕ (2013/2034(INI))
   (2016/C 065/23)
   
      Το Ευρωπαϊκό Κοινοβούλιο,
   
   
               —
            
            
               έχοντας υπόψη τη Συνθήκη για την Ευρωπαϊκή Ένωση (ΣΕΕ), και ιδίως τα άρθρα 21 και 34 αυτής,
            
         
               —
            
            
               έχοντας υπόψη την πρόταση σύστασης προς το Συμβούλιο, σχετικά με την 68η Σύνοδο της Γενικής Συνέλευσης των Ηνωμένων Εθνών (ΓΣΗΕ) που υπέβαλε ο Alexander Graf Lambsdorff, εξ ονόματος της Ομάδας ALDE (B7-0083/2013),
            
         
               —
            
            
               έχοντας υπόψη την απόφαση 2011/168/ΚΕΠΠΑ του Συμβουλίου, της 21ης Μαρτίου 2011, για το Διεθνές Ποινικό Δικαστήριο και την κατάργηση της κοινής θέσης 2003/444/ΚΕΠΠΑ,
            
         
               —
            
            
               έχοντας υπόψη τις προτεραιότητες της ΕΕ για την 67η Σύνοδο της ΓΣΗΕ που υιοθετήθηκαν από το Συμβούλιο στις 23 Ιουλίου 2012 (1),
            
         
               —
            
            
               έχοντας υπόψη την ανακοίνωση της Επιτροπής της 10ης Σεπτεμβρίου 2003 με τίτλο: «Η Ευρωπαϊκή Ένωση και τα Ηνωμένα Έθνη: η επιλογή του πολυμερισμού» (COM(2003)0526),
            
         
               —
            
            
               έχοντας υπόψη την 67η Σύνοδο της ΓΣΗΕ, και ειδικότερα τα ακόλουθα ψηφίσματα του εν λόγω οργάνου: «Συνθήκη για το εμπόριο όπλων» (2), «Αναθεώρηση της τετραετούς ολοκληρωμένης πολιτικής των επιχειρησιακών δραστηριοτήτων για την ανάπτυξη του συστήματος των Ηνωμένων Εθνών» (3), «Ελευθερία θρησκείας ή πίστης» (4), «Προώθηση μιας δημοκρατικής και δίκαιης διεθνούς τάξης πραγμάτων» (5), «Ενίσχυση της διεθνούς συνεργασίας στον τομέα των ανθρωπίνων δικαιωμάτων» (6), «Κράτος δικαίου σε εθνικό και διεθνές επίπεδο» (7), και «Γυναίκες, αφοπλισμός, μη διάδοση και έλεγχος των όπλων» (8),
            
         
               —
            
            
               έχοντας υπόψη το ψήφισμα της ΓΣΗΕ, της 3ης Μαΐου 2011, σχετικά με τη συμμετοχή της Ευρωπαϊκής Ένωσης στις εργασίες των Ηνωμένων Εθνών (9),
            
         
               —
            
            
               έχοντας υπόψη το ψήφισμα της ΓΣΗΕ, της 31ης Οκτωβρίου 2003, στο πλαίσιο του οποίου υιοθετήθηκε η Σύμβαση των Ηνωμένων Εθνών κατά της Διαφθοράς (10),
            
         
               —
            
            
               έχοντας υπόψη το Ψήφισμα 1325 του Συμβουλίου Ασφαλείας των Ηνωμένων Εθνών (ΣΑΗΕ), που εγκρίθηκε στις 31 Οκτωβρίου 2000, με θέμα «Γυναίκες, ειρήνη και ασφάλεια,
            
         
               —
            
            
               έχοντας υπόψη το ψήφισμα του Συμβουλίου Ανθρωπίνων Δικαιωμάτων του ΟΗΕ της 5ης Ιουλίου 2012 με τίτλο «Η προαγωγή, η προστασία και η άσκηση των ανθρωπίνων δικαιωμάτων στο διαδίκτυο», το οποίο αναγνωρίζει τη σημασία της προστασίας των ανθρωπίνων δικαιωμάτων και της ελεύθερης ροής πληροφοριών στο διαδίκτυο,
            
         
               —
            
            
               έχοντας υπόψη τη σύστασή του της 13ης Ιουνίου 2012 προς το Συμβούλιο σχετικά με την 67η Σύνοδο της ΓΣΗΕ (11),
            
         
               —
            
            
               έχοντας υπόψη την από 18 Απριλίου 2013 σύστασή του προς το Συμβούλιο σχετικά με την αρχή της «Ευθύνης Προστασίας» (R2P) (12) των Ηνωμένων Εθνών,
            
         
               —
            
            
               έχοντας υπόψη το ψήφισμά του της 11ης Μαΐου 2011 σχετικά με την ΕΕ ως παγκόσμιο παράγοντα: ο ρόλος της σε πολυμερείς οργανισμούς (13),
            
         
               —
            
            
               έχοντας υπόψη το ψήφισμά του της 7ης Ιουλίου 2011 σχετικά με τις εξωτερικές πολιτικές της ΕΕ υπέρ του εκδημοκρατισμού (14),
            
         
               —
            
            
               έχοντας υπόψη το ψήφισμά του της 7ης Φεβρουαρίου 2013 σχετικά με τη 22η σύνοδο του Συμβουλίου Ανθρώπινων Δικαιωμάτων του Οργανισμού Ηνωμένων Εθνών (15),
            
         
               —
            
            
               έχοντας υπόψη την έκθεση της κοινής αντιπροσωπείας της Επιτροπής Εξωτερικών Υποθέσεων και της Υποεπιτροπής Ανθρωπίνων Δικαιωμάτων προς την 67η Σύνοδο της ΓΣΗΕ, με ημερομηνία 28—29 Οκτωβρίου 2012,
            
         
               —
            
            
               έχοντας υπόψη το άρθρο 121 παράγραφος 3 και το άρθρο 97 του Κανονισμού του,
            
         
               —
            
            
               έχοντας υπόψη την έκθεση της Επιτροπής Εξωτερικών Υποθέσεων και τη γνωμοδότηση της Επιτροπής Ανάπτυξης (A7-0202/2013),
            
         
               Α.
            
            
               λαμβάνοντας υπόψη ότι, ενόψει της αυξανόμενης παγκοσμιοποίησης και διασύνδεσης κρατών και κοινωνιών, υπάρχει αυξανόμενη ανάγκη και ευκαιρία για κοινούς κανόνες και μηχανισμούς λήψης αποφάσεων με σκοπό την από κοινού αντιμετώπιση των αναδυόμενων παγκόσμιων προκλήσεων·
            
         
               Β.
            
            
               λαμβάνοντας υπόψη ότι ο κατακερματισμός της παγκόσμιας χάραξης πολιτικών, σε συνδυασμό με την εξάπλωση των διεθνών και διεθνικών βημάτων διαλόγου, περιπλέκει ακόμα περισσότερο τις διεθνείς σχέσεις·
            
         
               Γ.
            
            
               λαμβάνοντας υπόψη ότι η ΕΕ δεσμεύεται υπέρ του αποτελεσματικού πολυμερισμού με ένα ισχυρό σύστημα του Οργανισμού Ηνωμένων Εθνών στον πυρήνα του, και ότι ο ΟΗΕ βρίσκεται στο επίκεντρο της παγκόσμιας διακυβέρνησης·
            
         
               Δ.
            
            
               λαμβάνοντας υπόψη ότι μια ισχυρή και σταθερή εταιρική σχέση ΕΕ-ΟΗΕ πρέπει να αποτελεί τη βάση και να συμβάλλει στο έργο του ΟΗΕ και στους τρεις πυλώνες –ειρήνη και ασφάλεια, ανθρώπινα δικαιώματα και ανάπτυξη–, και ότι με τον τρόπο αυτό, η ΕΕ πρέπει να ανταποκρίνεται στην υποχρέωσή της να συμβάλλει στη διαμόρφωση κοινών προσεγγίσεων για την αντιμετώπιση παγκόσμιων προκλήσεων·
            
         
               Ε.
            
            
               λαμβάνοντας υπόψη ότι ο σεβασμός, η προαγωγή και η διαφύλαξη της οικουμενικότητας και του αδιαίρετου χαρακτήρα των ανθρωπίνων δικαιωμάτων αποτελούν ακρογωνιαίους λίθους των δράσεων της ΕΕ στο διεθνές σκηνικό· λαμβάνοντας υπόψη ότι η δημοκρατία και το κράτος δικαίου αποτελούν πυλώνες μιας βιώσιμης ειρήνης που διασφαλίζει τα ανθρώπινα δικαιώματα και τις θεμελιώδεις ελευθερίες·
            
         
            
               1.
            
            
               απευθύνει προς το Συμβούλιο τις ακόλουθες συστάσεις:
            
         
      
         Η ΕΕ ως παγκόσμιος παράγοντας
      
   
   
               α)
            
            
               να διασφαλίσει τη διαρκή συνοχή και την προβολή της ΕΕ ως παγκόσμιου παράγοντα στα Ηνωμένα Έθνη· να ενισχύσει την ικανότητα της ΕΕ να ενεργεί με συντονισμένο, ταχύ και ολοκληρωμένο τρόπο στο διεθνές σκηνικό και να επιτυγχάνει αποτελέσματα με συνεκτικό και έγκαιρο τρόπο· να διασφαλίσει την πλήρη εφαρμογή του ψηφίσματος της ΓΣΗΕ, της 3ης Μαΐου 2011, σχετικά με τη συμμετοχή της ΕΕ στις εργασίες των Ηνωμένων Εθνών·
            
         
               β)
            
            
               να προαγάγει τον αποτελεσματικό πολυμερισμό ενισχύοντας την αντιπροσωπευτικότητα, τη διαφάνεια, τη λογοδοσία, την αποδοτικότητα και την αποτελεσματικότητα των Ηνωμένων Εθνών, με σκοπό τη βελτίωση της επιτόπιας επίτευξης αποτελεσμάτων· να επισημαίνει την ανάγκη να εξασφαλιστεί μια νέα θεσμική ισορροπία μεταξύ του αναδυόμενο ρόλου της Ομάδας χωρών G-20, των Ηνωμένων Εθνών και των οργανώσεων τους, καθώς και των διεθνών χρηματοπιστωτικών ιδρυμάτων·
            
         
               γ)
            
            
               να προβεί σε περισσότερο ενεργό συνεργασία με στρατηγικούς και άλλους διμερείς και πολυμερείς εταίρους με σκοπό την προαγωγή αποτελεσματικών λύσεων σε προβλήματα και, όταν είναι δυνατόν, να στηρίζεται στις συλλογικές προσπάθειες που προωθούν την επίτευξη καλύτερων αποτελεσμάτων·
            
         
      
         Η ΕΕ και η παγκόσμια διακυβέρνηση
      
   
   
               δ)
            
            
               να ενισχύσει τη συνεργασία με τους εταίρους προκειμένου να καταστεί ο Οργανισμός Ηνωμένων Εθνών αποτελεσματικότερος και συνεκτικότερος για τον 21ο αιώνα·
            
         
               ε)
            
            
               να προωθήσει μια ολοκληρωμένη και συναινετική μεταρρύθμιση του ΣΑΗΕ· να παρουσιάσει συγκεκριμένη πρόταση σχετικά με τον τρόπο με τον οποίο θα επιτευχθεί, ως κεντρικός και μακροπρόθεσμος στόχος της ΕΕ, μια κοινή έδρα της ΕΕ σε ένα διευρυμένο ΣΑΗΕ· να αναλάβει την πρωτοβουλία να αναπτύξει μια κοινή θέση των κρατών μελών προς τον σκοπό αυτό· να προωθήσει περαιτέρω τη διαφάνεια και τον καλύτερο συντονισμό πολιτικών και θέσεων μεταξύ των μελών της ΕΕ που αποτελούν επίσης μέλη του ΣΑΗΕ· να διασφαλίσει ότι τα κράτη μέλη που είναι μόνιμα μέλη του ΣΑΗΕ θα προωθούν τις απόψεις και τις θέσεις της Ένωσης ως τα μέσα που θα επιτρέπουν στην ΕΕ να δρα με συντονισμένο τρόπο στο ΣΑΗΕ·
            
         
               στ)
            
            
               να συνεχίσει να καταβάλλει συντονισμένες προσπάθειες για την ενίσχυση του ρόλου και των εξουσιών του ΣΑΗΕ, και για την αύξηση της αποτελεσματικότητας και της αποδοτικότητάς του, μεταξύ άλλων μέσω της βελτίωσης των μεθόδων εργασίας της·
            
         
               ζ)
            
            
               να προαγάγει τη συμμετοχή των άλλων ενδιαφερόμενων μερών (εκπρόσωποι της κοινωνίας των πολιτών, ακαδημαϊκός κόσμος) στις εργασίες του ΣΑΗΕ με πιο θεσμοθετημένη μορφή· να ενισχύσει το σύστημα των ΗΕ διευρύνοντας και εμβαθύνοντας το απόθεμα της μη στρατιωτικής εμπειρογνωμοσύνης·
            
         
               η)
            
            
               να προωθήσει την εφαρμογή της υποχρεωτικής και ανά χώρα δημοσιοποίησης των πληρωμών των διεθνικών εταιρειών που είναι εγγεγραμμένες ή εισηγμένες στις χρηματοπιστωτικές αγορές των εταίρων, ιδίως εκείνων που δραστηριοποιούνται στον τραπεζικό και εξορυκτικό τομέα·
            
         
      
         Ειρήνη και ασφάλεια
      
   
   
               θ)
            
            
               να προωθήσει την ενσωμάτωση μιας προοπτικής οικοδόμησης ειρήνης στις ειρηνευτικές επιχειρήσεις και να ενισχύσει τη στενότερη συνεργασία μεταξύ των ειρηνευτικών επιχειρήσεων και των ομάδων χωρών των Ηνωμένων Εθνών και των αναπτυξιακών φορέων·
            
         
               ι)
            
            
               να συνεργαστεί για την ενίσχυση του ρόλου και των ικανοτήτων των περιφερειακών οργανώσεων στις ειρηνευτικές προσπάθειες, την πρόληψη των συγκρούσεων, τη στρατιωτική και μη στρατιωτική διαχείριση κρίσεων και την επίλυση των συγκρούσεων· να προαγάγει κοινές αποστολές αξιολόγησης και να ενισχύσει τη συνεργασία μεταξύ της ΕΕ και των εταίρων της (συμπεριλαμβανομένης της Αφρικανικής Ένωσης και των υποπεριφερειακών οργανώσεων, του NATO, του ΟΑΣΕ, του Συνδέσμου Κρατών της Νοτιανατολικής Ασίας (ASEAN), της Κοινότητας των Κρατών της Λατινικής Αμερικής και της Καραϊβικής (CELAC), του Συνδέσμου Αραβικών Κρατών, κ.ά.) με σκοπό την πρόληψη των συγκρούσεων καθώς και σε χώρες που βρίσκονται σε μετασυγκρουσιακή φάση·
            
         
               ια)
            
            
               να παράσχει στα Ηνωμένα Έθνη, κατόπιν αιτήματος, στήριξη από τις μάχιμες ομάδες της ΕΕ στο πλαίσιο των αποστολών διατήρησης της ειρήνης και να εξασφαλίσει την πλήρη συνεργασία των κρατών μελών όσον αφορά τη συμμετοχή σε αποστολές που έχουν εγκριθεί από το ΣΑΗΕ ή τη ΓΣΗΕ·
            
         
               ιβ)
            
            
               α εξασφαλίσει ότι οι εντολές των ειρηνευτικών αποστολών αντικατοπτρίζουν την ανάγκη να παρέχεται στήριξη σε εκλογικές διαδικασίες, συμπεριλαμβανομένων των αποστολών παρατηρητών σε εκλογές·
            
         
               ιγ)
            
            
               να καταβάλει προσπάθειες ώστε η Ευθύνη Προστασίας (R2P) να καθιερωθεί ως νέος κανόνας διεθνούς δικαίου, εντός του πεδίου εφαρμογής που συμφωνήθηκε από τα κράτη μέλη του ΟΗΕ στο πλαίσιο της Παγκόσμιας Διάσκεψης Κορυφής του 2005·
            
         
               ιδ)
            
            
               να διασφαλισθεί η πλήρης συνεκτικότητα και συμμόρφωση της αρχής R2P με το διεθνές ανθρωπιστικό δίκαιο, τόσο σε ενδεχόμενες μελλοντικές της εξελίξεις όσο και στις εφαρμογές της, προωθώντας παράλληλα την καθολικότητά της ως μέσου προληπτικής διπλωματίας και ως μοχλού της ανθρώπινης ανάπτυξης.
            
         
               ιε)
            
            
               να δώσει συνέχεια στις προτάσεις που υπέβαλε το Κοινοβουλίο στην σύστασή του προς το Συμβούλιο σχετικά με την αρχή R2P του ΟΗΕ (16), και να συνεργαστεί με τους εταίρους ώστε να εξασφαλιστεί ότι η έννοια R2P εστιάζει στην πρόληψη, την προστασία και την αναδιάρθρωση μετά από συγκρούσεις, συμπεριλαμβανομένων ανησυχητικών καταστάσεων που σχετίζονται με τη γενοκτονία, τις εθνοκαθάρσεις, τα εγκλήματα πολέμου και τα εγκλήματα κατά της ανθρωπότητας, αλλά ότι σε καμία περίπτωση δεν χρησιμοποιείται ως πρόσχημα για την προώθηση ιδιωτικών ή εθνικών συμφερόντων, ή των συμφερόντων διεθνών συνασπισμών, γεωστρατηγικού ή οικονομικού χαρακτήρα, που έχουν ως απώτερο σκοπό την αλλαγή καθεστώτος· να βοηθήσει τα κράτη να αναπτύξουν σχετικές ικανότητες·
            
         
               ιστ)
            
            
               να αναπτύξει κριτήρια που θα πρέπει να χρησιμοποιούνται κατά την εφαρμογή της αρχής R2P, ιδίως στο πλαίσιο του τρίτου πυλώνα, συμπεριλαμβανομένων των στρατιωτικών επεμβάσεων, όπως η αναλογικότητα, ο εκ των προτέρων σαφής προσδιορισμός των στόχων πολιτικής και η χρήση διεξοδικών αξιολογήσεων επιπτώσεων·
            
         
               ιζ)
            
            
               να ενισχύσει τον ρόλο της ΕΕ ως παγκόσμιου πολιτικού παράγοντα με την ανάληψη ενεργού ρόλου στην προληπτική διπλωματία·
            
         
               ιη)
            
            
               να απαιτήσει από όλα τα μέρη, είτε κρατικούς είτε μη κρατικούς παράγοντες, που συμμετέχουν άμεσα ή έμμεσα σε ένοπλες συγκρούσεις να τηρούν στο έπακρο τις υποχρεώσεις τους δυνάμει του διεθνούς δικαίου, μεταξύ άλλων την υποχρέωση εξασφάλισης ανθρωπιστικού χώρου και την εγγυημένη απρόσκοπτη πρόσβαση σε ανθρωπιστική βοήθεια για όσους τη χρειάζονται, εστιάζοντας ειδικότερα στην προστασία του άμαχου πληθυσμού, και να υποστηρίζουν ειρηνικές και διπλωματικές λύσεις για συγκρούσεις κάθε είδους·
            
         
               ιθ)
            
            
               να στηρίξει τις αποφάσεις του ΣΑΗΕ 1325 (2000) και 1820 (2008) για τις γυναίκες, την ειρήνη και την ασφάλεια· να δώσει έμφαση και να εξασφαλίσει τη συμμετοχή των γυναικών στις ειρηνευτικές διαδικασίες· να αναγνωρίσει την ανάγκη ενσωμάτωσης της διάστασης του φύλου στην αποτροπή των συγκρούσεων, στις ειρηνευτικές αποστολές, στην ανθρωπιστική βοήθεια και στην ανασυγκρότηση μετά το πέρας των συγκρούσεων·
            
         
               κ)
            
            
               να συνεργαστεί με τον ΟΗΕ προκειμένου να αντιμετωπίσει παγκόσμιες απειλές για την ασφάλεια, όπως η διάδοση των πυρηνικών όπλων, το οργανωμένο έγκλημα και η τρομοκρατία· να εντείνει τις προσπάθειες για την ολοκλήρωση των διαπραγματεύσεων με σκοπό τη σύναψη ολοκληρωμένης σύμβασης σχετικά με τη διεθνή τρομοκρατία·
            
         
               κα)
            
            
               να συνεργαστεί με πολυμερείς και διμερείς εταίρους για την άσκηση εντονότερης και αποτελεσματικότερης πίεσης με σκοπό να τεθεί άμεσα τέλος στις παραβιάσεις των ανθρώπινων δικαιωμάτων και στις βιαιοπραγίες στη Συρία· να διερευνήσει μαζί με τους εταίρους, ιδίως τις ΗΠΑ, την Τουρκία και τον Σύνδεσμο Αραβικών Κρατών, όλες τις επιλογές όσον αφορά την εφαρμογή της αρχής R2P με σκοπό την παροχή βοήθειας προς τον λαό της Συρίας και τον τερματισμό της αιματοχυσίας· να ασκήσει πίεση στην κυβέρνησ της Συρίας καθώς και σε όσους εμπλέκονται στην κρίση ώστε να συμμορφωθούν πλήρως με το διεθνές ανθρωπιστικό δίκαιο και να επιτραπεί η ταχεία παροχή διασυνοριακής ανθρωπιστικής βοήθειας βασικών δημόσιων υπηρεσιών και η πλήρης πρόσβαση σε ανθρωπιστικές οργανώσεις· να ζητήσει από τους διεθνείς εταίρους να ανταποκριθούν στις χρηματοοικονομικές δεσμεύσεις τους σε ό,τι αφορά την παροχή βοήθειας σε σύριους πρόσφυγες, επιτρέποντας με τον τρόπο αυτό στην UNHCR και σε άλλες οργανώσεις να παράσχουν την απαιτούμενη βοήθεια· να διερευνήσει, μαζί με τους εταίρους, τους τρόπους με τους οποίους μπορεί να ελαχιστοποιηθεί ο αντίκτυπος της συριακής κρίσης στις γειτονικές χώρες·
            
         
               κβ)
            
            
               να στηρίξει, σύμφωνα με τα σχετικά ψηφίσματα του ΣΑΗΕ, τις προσπάθειες που καταβάλλονται στην περιοχή και από τη διεθνή κοινότητα για την εξεύρεση πολιτικής λύσης στη σύγκρουση στο Μάλι, και για την προώθηση της δημοκρατικής μετάβασης με την εδραίωση των θεσμών μετάβασης, την προώθηση, μέσω της διαμεσολάβησης, εθνικού διαλόγου χωρίς αποκλεισμούς και τη συμφιλίωση, καθώς και τη διεξαγωγή ελεύθερων, δίκαιων και διαφανών εκλογών· να στηρίξει επίσης τις πρωτοβουλίες για την εδαφική ακεραιότητα του Μάλι και την ασφάλεια του πληθυσμού της χώρας· να τονίσει τη σημασία που έχει η διατήρηση της σταθερότητας στην περιοχή του Σαχέλ και η πρόληψη του αρνητικού αντίκτυπου στη σταθερότητα των γειτονικών στο Μάλι χωρών· να συντονίσει προσεκτικά τις ενέργειές του με εκείνες των περιφερειακών και διεθνών εταίρων, συμπεριλαμβανομένης της Αφρικανικής Ένωσης και της Οικονομικής Κοινότητας των Δυτικοαφρικανικών Κρατών (ECOWAS)· να παράσχει στήριξη και να ενθαρρύνει τα κράτη μέλη της ΕΕ να μετάσχουν, σε μια ειρηνευτική αποστολή υπό την αιγίδα του ΟΗΕ και να ανταποκριθεί στο καθήκον να παράσχει στρατιωτική εκπαίδευση στις ένοπλες δυνάμεις του Μάλι στο πλαίσιο της αποστολής της ΕΕ EUTM Mali· να συνεχίσει να παρέχει βοήθεια στη διεθνή αποστολή MISMA (Mission Internationale de Soutien au Mali)·
            
         
               κγ)
            
            
               να επικροτήσει την από 2 Απριλίου 2013 θέσπιση από τη ΓΣΗΕ Συνθήκης για το Εμπόριο Όπλων (ATT) που διέπει ευρύ φάσμα όπλων, συμπεριλαμβανομένων των πυρομαχικών· να προωθήσει ενεργά την ταχεία υπογραφή και κύρωση και την αποτελεσματική και καθολική εφαρμογή της ATT από όλα τα κράτη μέλη του ΟΗΕ, συμπεριλαμβανομένων των χωρών με τη μεγαλύτερη παραγωγή όπλων· να ηγηθεί των προσπαθειών για τον καθορισμό των υψηλότερων κοινών προτύπων καθώς και σε ό,τι αφορά την κατάσταση των ανθρωπίνων δικαιωμάτων σε αποδέκτριες χώρες, για τη ρύθμιση του διεθνούς εμπορίου όπλων και την καταπολέμηση του παράνομου εμπορίου, συμβάλλοντας έτσι στην πρόληψη των συγκρούσεων, στη μείωση του ανθρώπινου πόνου και της διαφθοράς καθώς και στη διεθνή ειρήνη και ασφάλεια·
            
         
               κδ)
            
            
               να εντείνει τις προσπάθειες για την ανάληψη πολυμερών δεσμεύσεων με σκοπό τη μείωση των πυρηνικών όπλων·
            
         
      
         Ανθρώπινα δικαιώματα, δημοκρατία και κράτος δικαίου
      
   
   
               κε)
            
            
               να ενισχύσει τις διεθνείς προσπάθειες με στόχο να εξασφαλιστεί ότι όλα τα ανθρώπινα δικαιώματα που περιλαμβάνονται σε συμβάσεις του ΟΗΕ θεωρούνται οικουμενικά, αδιαχώριστα, αλληλεξαρτώμενα και αλληλένδετα και ότι διασφαλίζεται η τήρησή τους· να αντιταχθεί σε προσπάθειες υπονόμευσης του ανθρωπιστικού δικαίου στο πλαίσιο της καταπολέμησης της τρομοκρατίας· να προωθεί την ενσωμάτωση των ανθρωπίνων δικαιωμάτων, συμπεριλαμβανομένων των ψηφιακών ελευθεριών, και των βασικών ελευθεριών σε όλους τους τομείς των εργασιών του ΟΗΕ·
            
         
               κστ)
            
            
               να επιδιώξει την ενίσχυση της διαδικασίας της καθολικής περιοδικής εξέτασης εντάσσοντας συστάσεις στο πλαίσιο διμερών και πολυμερών διαλόγων με τα κράτη μέλη των Ηνωμένων Εθνών, ιδίως στο πλαίσιο διαλόγων για τα ανθρώπινα δικαιώματα· να διευκολύνει τη δημιουργία ενός περιβάλλοντος που θα επιτρέπει σε ΜΚΟ να συμβάλλουν στα διάφορα στάδια της διαδικασίας της καθολικής περιοδικής εξέτασης·
            
         
               κζ)
            
            
               να καταπολεμήσει την αδιαλλαξία, τα αρνητικά στερεότυπα, τον στιγματισμό, τις διακρίσεις και την υποκίνηση της βίας· να αναγνωρίσει με βαθιά ανησυχία την αύξηση των περιστατικών βίας εναντίον μελών θρησκευτικών και άλλων κοινοτήτων σε διάφορα σημεία του κόσμου·
            
         
               κη)
            
            
               να αντιμετωπίσει τους περιορισμούς στην ελευθερία του Τύπου και των μέσων ενημέρωσης ανά τον κόσμο· να καταπολεμήσει την άσκηση βίας κατά δημοσιογράφων και συντακτών ιστολογίων· να διασφαλίσει και να προωθήσει την ελευθερία έκφρασης, εντός και εκτός διαδικτύου·
            
         
               κθ)
            
            
               να προαγάγει την καθολική στήριξη του Καταστατικού της Ρώμης του Διεθνούς Ποινικού Δικαστηρίου (ΔΠΔ) και να καταβάλει προσπάθειες για την ενίσχυση των ικανοτήτων εργασίας του ΔΠΔ με σκοπό την πάταξη της ατιμωρησίας για εγκλήματα κατά της ανθρωπότητας·
            
         
               λ)
            
            
               να προωθήσει τη δέσμευση έναντι μιας διεθνούς τάξης πραγμάτων που βασίζεται στο κράτος δικαίου, ως ουσιώδους παράγοντα για την ειρηνική συνύπαρξη των κρατών και για την οικοδόμηση ανθεκτικότερων κρατών και βιώσιμης ειρήνης· να υπενθυμίσει, εν προκειμένω, ότι η υποστήριξη της δημοκρατίας και ο σεβασμός για το κράτος δικαίου είναι αλληλένδετα και ότι θα πρέπει να προωθούνται υπό την έννοια αυτή ως στόχοι της εξωτερικής πολιτικής της ΕΕ·
            
         
               λα)
            
            
               να ενισχύσει τη στήριξη που παρέχεται προς κράτη, κατόπιν αιτήματός τους, κατά την υλοποίηση σε εθνικό επίπεδο των αντίστοιχων διεθνών υποχρεώσεών τους μέσω ενισχυμένης τεχνικής βοήθειας καθώς και οικοδόμησης θεσμών και ικανοτήτων·
            
         
               λβ)
            
            
               να δώσει συνέχεια στις συστάσεις της πολιτικής δήλωσης που εγκρίθηκε κατά τη σύνοδο υψηλού επιπέδου για το κράτος δικαίου τον Σεπτέμβριο του 2012· να στηρίξει την παγκόσμια κοινή εστίαση στο κράτος δικαίου· να στηρίξει στο έπακρο τον ρόλο που διαδραματίζει η Ομάδα των Ηνωμένων Εθνών για Συντονισμό και Πόρους για το Κράτος Δικαίου στον ευρύτερο συντονισμό και τη συνεκτικότητα, με σκοπό, μεταξύ άλλων, να αποφευχθεί ο κατακερματισμός μεταξύ των υπηρεσιών (Τμήμα Πολιτικών Υποθέσεων, Αναπτυξιακό Πρόγραμμα των Ηνωμένων Εθνών, κτλ.)·
            
         
               λγ)
            
            
               να υπενθυμίσει ότι η διαφθορά αποτελεί παραβίαση των ανθρωπίνων δικαιωμάτων και ότι η Ευρωπαϊκή Ένωση έχει ζητήσει την αποκλειστική αρμοδιότητα όσον αφορά την υπογραφή της σύμβασης του ΟΗΕ κατά της διαφθοράς· να ζητήσει από την ΥΕ/ΑΕ να παρουσιάσει ένα ευρωπαϊκό σχέδιο δράσης κατά της διαφθοράς με σκοπό την αποτελεσματική παρακολούθηση των συστάσεων της σύμβασης, λ.χ. μέσω υποχρέωσης των κρατών μελών για δημοσίευση και διάδοση πληροφοριών σχετικά με τη διαφθορά· να δημιουργήσει δίαυλους για την καταγγελία παρόμοιων παραβιάσεων, και ένα νομικό πλαίσιο για την προστασία των μαρτύρων και μέσα για τη διασφάλιση της συμμετοχής της κοινωνίας των πολιτών·
            
         
      
         Βιώσιμη ανάπτυξη
      
   
   
               λδ)
            
            
               να συμβάλει στην ενίσχυση της συνοχής της πολιτικής για την ανάπτυξη και σε αποφασιστικές προσπάθειες για την καταπολέμηση της φτώχειας, και στη βελτίωση της αποτελεσματικότητας της αναπτυξιακής βοήθειας, δεδομένου ότι εξακολουθούν να αποτελούν βασικά ζητήματα για την επίτευξη των αναπτυξιακών στόχων της χιλιετίας (ΑΣΧ)·
            
         
               λε)
            
            
               να ενταχθεί στις στρατηγικές ανάπτυξης η αξιολόγηση και διαχείριση της μείωσης του κινδύνου καταστροφών, ώστε να προστατεύονται οι ζωές και τα μέσα συντήρησης των πληθυσμών·
            
         
               λστ)
            
            
               να βελτιωθεί η σχέση μεταξύ ανακούφισης, αποκατάστασης, μείωσης του κινδύνου καταστροφών και ανάπτυξης και να ενισχυθεί ο συντονισμός μεταξύ ανθρωπιστικών και αναπτυξιακών συντελεστών, προκειμένου να εξασφαλιστεί η συνέχεια της βοήθειας και να οικοδομηθεί αντοχή, η αναγκαιότητα της οποίας καταδεικνύεται από τις επαναλαμβανόμενες διατροφικές κρίσεις στην περιοχή του Σαχέλ και στο Κέρας της Αφρικής·
            
         
               λζ)
            
            
               να επιδιώξει την πλήρη υλοποίηση των αποτελεσμάτων της συνόδου Ρίο+20, μεταξύ άλλων μέσω της προώθησης της βιώσιμης ανάπτυξης ως κατευθυντήριας αρχής για την μακροπρόθεσμη παγκόσμια ανάπτυξη· να καλέσει την ΕΕ και τα κράτη μέλη να ανταποκριθούν στις διεθνείς υποχρεώσεις τους για τη διάθεση ποσοστού 0,7 % του ακαθάριστου εθνικού εισοδήματος για αναπτυξιακή βοήθεια, ανεξαρτήτως του αντίκτυπου της οικονομικής και χρηματοπιστωτικής κρίσης στην ΕΕ των 27·
            
         
               λη)
            
            
               να συνεργαστεί για την εμπρόθεσμη έναρξη λειτουργίας του πολιτικού φόρουμ υψηλού επιπέδου για τη βιώσιμη ανάπτυξη με σκοπό τον συντονισμό της τρέχουσας παρακολούθησης και αξιολόγησης της προόδου που έχει σημειωθεί ως προς την επίτευξη των στόχων·
            
         
               λθ)
            
            
               να προωθηθεί η καθολική πρόσβαση στο νερό και σε προσιτές και βιώσιμες ενεργειακές υπηρεσίες, καθώς αποτελούν βασικούς μοχλούς για την εξάλειψη της φτώχειας και την χωρίς αποκλεισμούς ανάπτυξη·
            
         
               μ)
            
            
               να καταβάλλει προσπάθειες με συνεκτικό και συντονισμένο τρόπο για την κατάρτιση του προγράμματος δράσης για τους ΑΣΧ μετά το 2015· να διαπραγματευτεί μια ενιαία σειρά στόχων όσον αφορά τη βιώσιμη ανάπτυξη που θα έχουν παγκόσμια εμβέλεια και θα προσανατολίζονται σε δράσεις, θα είναι μετρήσιμες, χρονικά περιορισμένες και εύκολα κοινοποιήσιμες· να θέσει στόχους που θα περιλαμβάνουν τη βιωσιμότητα, τη δικαιοσύνη και τη διακυβέρνηση·
            
         
               μα)
            
            
               να στηρίξει την πρωτοβουλία του Προέδρου της ΓΣΗΕ να παρουσιάσει στην κοινωνία των πολιτών το αναπτυξιακό πρόγραμμα μετά το 2015, μέσω της διοργάνωσης ειδικής εκδήλωσης για την επίτευξη των ΑΣΧ, η οποία θα πραγματοποιηθεί κατά την 68η Σύνοδο της ΓΣΗΕ το 2013, ως σημαντική συνιστώσα της διαδικασίας διαβούλευσης με την κοινωνία των πολιτών καθώς η εν λόγω εκδήλωση θα μπορούσε να οδηγήσει στη χάραξη «κοινής πορείας» όσον αφορά τους στόχους για την αειφόρο ανάπτυξη και την αναπτυξιακή διαδικασία μετά το 2015·
            
         
               μβ)
            
            
               να ζητήσει να συνοδεύεται το νέο πλαίσιο συνεργασίας μετά το 2015 από ένα προβλέψιμο και ρεαλιστικό χρηματοδοτικό πρόγραμμα, σε συνάρτηση με τους στόχους που έχουν συμφωνηθεί·
            
         
      
         Διεθνής συνεργασία μεταξύ κοινοβουλίων
      
   
   
               μγ)
            
            
               να ενθαρρύνει την αλληλεπίδραση μεταξύ κυβερνήσεων και κοινοβουλίων επί ζητημάτων παγκόσμιας κλίμακας· να ενισχύσει την παγκόσμια διακυβέρνηση και να επιτρέψει τη μεγαλύτερη συμμετοχή του κοινού και των κοινοβουλίων στις δραστηριότητες των Ηνωμένων Εθνών·
            
         
      
         Γενικές εκτιμήσεις
      
   
   
               μδ)
            
            
               να εντείνει την παρακολούθηση της εφαρμογής των συστάσεων που ενέκρινε το Κοινοβούλιο, μεταξύ άλλων καλώντας την ΕΥΕΔ να υποβάλλει εκθέσεις στο Κοινοβούλιο σχετικά με την έκβαση της συνόδου της ΓΣΗΕ·
            
         
            
               2.
            
            
               αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Αντιπρόεδρο της Ευρωπαϊκής Επιτροπής/Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, και, προς ενημέρωση, στην Επιτροπή.
            
         
      (1)  Συμβούλιο της Ευρωπαϊκής Ένωσης, έγγραφο 9820/1/12.
   
      (2)  Ψήφισμα A/RES/67/234 της Γενικής Συνέλευσης των Ηνωμένων Εθνών.
   
      (3)  Ψήφισμα A/RES/67/226 της Γενικής Συνέλευσης των Ηνωμένων Εθνών.
   
      (4)  Ψήφισμα A/RES/67/179 της Γενικής Συνέλευσης των Ηνωμένων Εθνών.
   
      (5)  Ψήφισμα A/RES/67/175 της Γενικής Συνέλευσης των Ηνωμένων Εθνών.
   
      (6)  Ψήφισμα A/RES/67/169 της Γενικής Συνέλευσης των Ηνωμένων Εθνών.
   
      (7)  Ψήφισμα A/RES/67/97 της Γενικής Συνέλευσης των Ηνωμένων Εθνών.
   
      (8)  Ψήφισμα A/RES/67/48 της Γενικής Συνέλευσης των Ηνωμένων Εθνών.
   
      (9)  Ψήφισμα A/RES/65/276 της Γενικής Συνέλευσης των Ηνωμένων Εθνών.
   
      (10)  Ψήφισμα A/RES/58/4 της Γενικής Συνέλευσης των Ηνωμένων Εθνών.
   
      (11)  Κείμενα που εγκρίθηκαν, P7_TA(2012)0240.
   
      (12)  Κείμενα που εγκρίθηκαν, P7_TA(2013)0180.
   
      (13)  Κείμενα που εγκρίθηκαν, P7_TA(2011)0229.
   
      (14)  Κείμενα που εγκρίθηκαν, P7_TA(2011)0334.
   
      (15)  Κείμενα που εγκρίθηκαν, P7_TA(2013)0055.
   
      (16)  Κείμενα που εγκρίθηκαν, P7_TA(2013)0180.